༄༅།  ། མེ་ཁྱི་ལོར་ཆོས་གྲྭ་ཆེན་པོ་བཀྲ་ཤིས་ལྷུན་པོར་༧པཎ་ཆེན་ཆོས་ཀྱི་རྒྱལ་པོ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོས་སྡེ་སྣོད་འཛིན་པ་སུམ་སྟོང་ལྷག་ཙམ་ལ་བསྟན་བཅོས་ཚད་མ་རྣམ་འགྲེལ་གྱི་མན་ངག་རྒྱས་པར་གནང་བ་རྣམས་ཀྱི་སྙིང་པོ་བསྡུས་དོན་ཙམ་ཞིག་ཟིན་བྲིས་སུ་བཀོད་པ་བཞུགས་སོ།  །  ༄༅༅།  ། ན་མོ་གུ་རུ།  རྗེ་བཙུན་བླ་མ་དམ་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་དུས་ཐམས་ཅད་དུ་ཕྱག་འཚལ་ལོ།  ། བརྩེ་བ་ཆེན་པོས་རྗེས་སུ་བཟུང་དུ་གསོལ།  འདིར་པཎ་ཆེན་ཆོས་ཀྱི་རྒྱལ་པོས་རྣམ་འགྲེལ་གྱི་མན་ངག་གསུངས་པའི་ཚེ།  ཐོག་མར་ཆོས་ཀྱི་རྒྱལ་པོ་ཙོང་ཁ་པ་ཆེན་པོས།  དང་པོར་རྒྱ་ཆེན་ཐོས་པ་མང་དུ་བཙལ།  ། བར་དུ་གཞུང་ལུགས་ཐམས་ཅད་གདམས་པར་ཤར།  ། མཐའ་མར་ཉིན་མཚན་ཀུན་ཏུ་ཉམས་སུ་བླངས།  ། ཀུན་ཀྱང་བསྟན་པ་རྒྱས་པའི་ཆེད་དུ་བསྔོས།  ། ཞེས་གསུངས་པ་ལྟར་༧རྗེ་བླ་མས་དང་པོར་གཞུང་ལུགས་རྣམས་ལ་སྦྱང་ཚུལ།  ལྷག་པར་རྣམ་འགྲེལ་གདམས་ངག་ཏུ་ཤར་ཚུལ།  དེ་ནས་སྐལ་ལྡན་གྱི་(༢)གདུལ་བྱ་རྣམས་ལ་རྣམ་འགྲེལ་གྱི་གདམས་ངག་གསུངས་ཚུལ།  རྗེ་བླ་མས་གསུངས་པ་ལྟར་རྒྱལ་ཚབ་མཁས་གྲུབ་གཉིས་ཀྱིས་ཊཱིཀྐ་མཛད་ཚུལ།  རྗེའི་ལུང་བསྟན་ལྟར་རྗེ་དགེ་འདུན་གྲུབ་ཀྱིས་ཆོས་གྲྭ་འདི་བཏབ་ནས་རྣམ་འགྲེལ་གྱི་འཆད་ཉན་མཛད་ཚུལ།  རྣམ་འགྲེལ་ཐོག་མར་ཇི་ལྟར་བྱུང་བའི་ལོ་རྒྱུས་ནི་རྒྱལ་བས་ཆོས་གསུངས་ཚུལ།  དེ་ཐམས་ཅད་བསྡུ་ན་སྡེ་སྣོད་གསུམ་དུ་འདུ།  སྡེ་སྣོད་གསུམ་གྱི་དགོངས་འགྲེལ་ཇི་ལྟར་བྱུང་ཚུལ།  བཀའ་འཁོར་ལོ་གསུམ་ཤིང་རྟ་ཆེན་པོ་རྣམས་ཀྱིས་བཀྲལ་ཚུལ།  དེ་ནས་ཕྱོགས་གླང་གི་བསྟན་བཅོས་བརྒྱ་རྩ་བརྒྱད་དང་།  དེ་ཐམས་ཅད་གཅིག་ཏུ་བསྡུས་ནས་ཀུན་བཏུས་མཛད་ཚུལ།  དེའི་དགོངས་པ་འགྲེལ་པ་ལ་ཆོས་གྲགས་ཀྱིས་ཚད་མ་སྡེ་བདུན་མཛད་ཚུལ།  དེའི་ནང་ནས་གཙོ་བོ་རྣམ་འགྲེལ།  འདིས་གསུང་རབ་སྤྱི་དང་གཙོ་བོར་འཁོར་ལོ་ཐ་མའི་དགོངས་པ་འགྲེལ།  འདིའི་དོན་མན་ངག་ཉམས་ལེན་དུ་སྒྲིལ་ན།  རིག་པ་དྲུག་ཅུ་པ་ལས།  དགེ་བ་འདི་ཡིས་སྐྱེ་བོ་ཀུན།  ། བསོད་ནམས་ཡེ་ཤེས་ཚོགས་རྫོགས་ཤིང་།  ། བསོད་ནམས་ཡེ་ཤེས་ལས་བྱུང་བའི།  ། དམ་པ་སྐུ་གཉིས་ཐོབ་པར་ཤོག། ཅེས་གསུངས་པ་ལྟར་ཐོབ་བྱ་སྐུ་གཉིས་ཟུང་འཇུག། དེ་ལ་ལམ་ཐབས་ཤེས་ཟུང་འབྲེལ།  དེ་ལ་གཞི་བདེན་གཉིས་འགལ་མེད་དུ་གཏན་ལ་འབེབས་དགོས་པས་ཚུལ་དེ་དག་ཐོག་མར་རང་གི་རྟོགས་པའི་ཐབས་རང་དོན་ལེའུ་དང་།  རྟོགས་བྱེད་ལམ་གྱི་རིམ་པ་འབྲས་བུ་དང་བཅས་པ་གཏན་ལ་འབེབས་པ་ཚད་མ་གྲུབ་པའི་ལེའུ་དང་།  གཞལ་བྱ་བདེན་གཉིས་ཀྱི་གནས་ཚུལ་ཕྲ་མོ་ཐུན་མོང་མིན་པ་རྣམས་གཏན་ལ་འབེབས་པ་དང་དོན་དེ་དག་མངོན་སུམ་དུ་རྟོགས་པའི་ཚུལ་མངོན་སུམ་ལེའུ་དང་།  རང་གི་ལེགས་པར་རྟོགས་ནས་གཞན་ལ་འདོམས་པའི་ཚུལ་གཞན་དོན་ལེའུ་གསུངས།  ལྐོག་གྱུར་གསལ་བྱེད་རང་དོན་ལེའུ་དང་།  ཐར་ལམ་གསལ་བྱེད་ཚད་མ་གྲུབ་པའི་ལེའུ།  མངོན་གྱུར་གསལ་བྱེད་མངོན་སུམ་ལེའུ།  གཞན་དོན་གསལ་བྱེད་གཞན་དོན་ལེའུ་ཞེས་ཀྱང་གསུངས།  དང་པོ་རང་དོན་ལེའུ་ལ་བསྟན་བཅོས་ཀྱི་ལུས་མདོར་བསྟན་མཆོད་བརྗོད།  རྩོམ་པར་དམ་བཅའ།  ལེའུ་དངོས།  ཡང་ལེའུ་དངོས་དེ་ལ་ཡང་མདོར་བསྟན་རྒྱས་བཤད།  མཆོད་བརྗོད་ཀྱི་སྐབས་གཞི་ལམ་འབྲས་གསུམ་དང་སྐྱབས་འགྲོ་སོགས་བསྟན།  དམ་བཅའི་སྐབས་རྒྱུད་སྣོད་རུང་དགོས་ཚུལ་བསྟན།  མདོར་བསྟན་གྱི་སྐབས་སངས་རྒྱས་ཀྱི་གོ་འཕང་སྒྲུབ་པ་ལ་ལམ་མ་ནོར་བ་ཞིག་དགོས།  དེ་ལ་བདེན་གཉིས་ལ་ངེས་པ་ཕུ་ཐག་ཆོད་པ་ཞིག་དགོས་ངེས་ཤེས་དེ་འདྲ་ཞིག་སྐྱེ་བ་ཚུལ་གསུམ་ཚང་བའི་རྟགས་ལ་(༣)ལྟོས་ཤིང་།  དེ་ལ་མ་བརྟེན་པར་རྗེས་དཔག་ཚད་མ་སྐྱེ་ཐབས་མེད་པར་བསྟན།  དེ་ནས་རྒྱས་བཤད་དུ་འབྲས་རྟགས་ཀྱི་སྒོ་ནས་སྤྱིར་ཀུན་ནས་ཉོན་མོངས་དང་རྣམ་བྱང་གི་རྒྱུ་འབྲས་མཐའ་དག། ལྷག་པར་ལས་རྒྱུ་འབྲས་ལ་ངེས་པ་རྙེད་དགོས་ཚུལ་སྐྱེས་བུ་ཆུང་ངུའི་སྐོར་བསྟན།  དེ་ནས་རང་བཞིན་གྱི་རྟགས་ཀྱིས་འདུས་བྱས་མི་རྟག་པ་དང་།  ཟག་བཅས་སྡུག་བསྔལ་དུ་རིགས་པས་བསྒྲུབས་ནས་ངེས་པ་གཏིང་ཚུགས་པར་བྱེད་པ་སྐྱེས་བུ་འབྲིང་བསྟན།  དེ་ནས་མ་དམིགས་པའི་རྟགས་ཀྱིས་སྟོང་བདག་མེད་དང་སྤང་བ་མྱང་འདས་ལེའུ་གཉིས་པའི་སེམས་བསྐྱེད་སོགས་དང་འབྲེལ་བའི་སྐྱེས་བུ་ཆེན་པོ་བསྟན།  དེ་ལ་ཡང་མི་སྣང་བ་མ་དམིགས་པས་ཆགས་སྡང་སྤངས་ནས་ཀུན་ལ་སེམས་སྙོམ་པ་དང་དག་སྣང་སྐྱེད་ཚུལ།  བཤེས་གཉེན་བསྟེན་ཚུལ་སོགས་གནད་མང་།  སྣང་རུང་མ་དམིགས་པས་བདག་འཛིན་སྤོང་ཚུལ་སོགས་ལྟ་བུའི་གནད་བསྟན།  དེ་ནས་གཞན་སེལ་གྱི་གཞི་བདེན་གཉིས་ཀྱི་གནས་ཚུལ་ཕུ་ཐག་ཆོད་པ་དང་ལྷག་པར་ལྟ་བས་དགག་བྱ་སྤོང་ཚུལ་བསྟན།  གཞན་ཡང་རྒྱལ་བའི་བཀའ་བསླུ་བ་མེད་པ་དང་།  དེ་ལ་ཇི་ལྟར་འཇུག་པའི་ཚུལ་དང་།  སྒྲ་རྟོག་སེལ་བས་འཇུག་ཅིང་།  སྒྲུབ་པ་རང་དབང་བས་འཇུག་པ་འགོག་པ་དང་།  རིག་བྱེད་ཀྱི་ངག་ཚད་མ་འགོག་པ་དང་།  རྟགས་ལྟར་སྣང་བའི་རྗེས་སུ་འབྲང་ན་བསླུ་བའི་ཚུལ་རྣམས་བསྟན།  མདོར་ན་གཞི་ལམ་འབྲས་བུའི་ཚུལ་རྣམས་རྒྱུ་མཚན་ཡང་དག་ལ་བརྟེན་ནས་ཚད་མས་ངེས་པར་བྱེད་པའི་ཐབས་ཚང་ལ་མ་ནོར་བ་ཁྱད་པར་དུ་འཕགས་པ་བསྟན།  དེ་ལྟར་ལེའུ་དང་པོར་བསྟན་པའི་རྟགས་ཡང་དག་གི་ཚུལ་ལ་བརྟེན་ནས་རིག་ཤེས་རྗེས་དཔག་ཚད་མས་ངེས་པ་ན་དོན་དེ་གོམས་པར་བྱས་པ་ལས།  གོམས་བྱའི་དོན་ལ་གསལ་སྣང་མཐར་ཕྱིན་པའི་རྣལ་འབྱོར་མངོན་སུམ་ཇི་ལྟར་འབྱུང་ཚུལ་དང་།  རྣམ་རིག་པའི་ལུགས་ཀྱི་ཐུན་མོང་མིན་པའི་དོན་གྱི་གནད་རྣམས་སྟོན་པ་ལ་མངོན་སུམ་ལེའུ་གསུངས།  དེ་ལ་ཐོག་མར་ཚད་མའི་ངོ་བོ་ངེས་པར་བྱས་ནས་དེ་ནས་གྲངས་ངེས་བསྒྲུབས།  དེ་ནས་མངོན་སུམ་རྟོག་བྲལ་དུ་རིགས་པ་དུ་མས་བསྒྲུབས།  དེ་ནས་མངོན་སུམ་གྱི་དབྱེ་བ་དབང་མངོན་ལ་སོགས་པ་བཞི་ཇི་ལྟར་སྐྱེད་ཚུལ་དང་སོ་སོའི་རྣམ་པ་ངོས་ཟིན་པར་བྱས།  ལྷག་པར་དབང་མངོན་གྱིས་སྣང་བ་འཁྲུལ་པར་བསྒྲུབས་ཏེ།  བཟུང་འཛིན་གཉིས་སྟོང་དུ་རིགས་པ་དུ་མས་བསྒྲུབ།  འདིའི་སྐབས་སུ་སེམས་ཅན་རང་རང་ལ་གང་སྣང་བའི་སྣང་ཆ་ཐམས་ཅད་རང་འཛིན་ཤེས་པ་དེའི་བདག་ཉིད་དུ་བསྒྲུབ་པ་གནད་ཀྱི་དོན་པོ་ཡིན་གསུངས། དེ་ནས་ཚད་འབྲས་གཏན་ལ་ཕབ་སྟེ།  ཚད་མའི་དགོས་པ་དང་བྱེད་ལས་རྣམས་ངོས་ཟིན་པར་བྱས།  ལྷག་པར་རྣམ་(༤)རིག་པའི་ཐུན་མོང་བའི་ལྟ་བ་ངེས་དགོས་གསུངས།  ལྷན་ཅིག་དམིགས་ངེས་ཀྱི་དོན་ཡང་།  གཟུགས་སྔོན་པོ་ཞིག་མཐོང་བའི་རྗེས་སུ་སླར་བསམ་པ་ན།  ངས་སྔོན་པོ་དེ་འདྲ་ཞིག་མཐོང་སྙམ་དུ་དྲན་པ་སྐྱེ།  དེའི་ཚེ་ཡུལ་སྔོན་པོ་དང་།  དེ་མཐོང་བའི་དབང་ཤེས་གཉིས་ཀ་དུས་གཅིག་ཏུ་དྲན་པ་ཡིན་པས་སྔར་དེ་མཐོང་བའི་ཚེ་དེ་གཉིས་དུས་གཅིག་ཏུ་སྐྱེས་པ་རང་རིག་གི་མྱོང་བས་གྲུབ།  ལྷན་ཅིག་དམིགས་ངེས་ཀྱི་མཐུ་ལས་ཤེས་པའི་བདག་ཉིད་གྲུབ་པ་སོགས་རྣམ་རིག་པའི་ལུགས་ཞིབ་ཏུ་གསུངས།  དེ་ལྟ་བུའི་ལམ་ཉམས་སུ་ལེན་པའི་ཚེ་ལེའུ་གཉིས་པར་ཐོག་མར་ཐུབ་པ་ཚད་མར་བསྒྲུབས་ནས་རྒྱལ་བའི་བཀའ་ལ་ཡིད་ཆེས་རྙེད་པར་བྱས་ཏེ་དེ་དང་མི་མཐུན་པ་རྣམས་བཀག། དེ་ནས་ལུགས་འབྱུང་གི་བཤད་པ་ལྟར་མར་ཤེས་དྲིན་དྲན་རྣམས་ལ་ངེས་ཤེས་དྲངས་ཏེ་སྒོམ།  དེ་ནས་བྱམས་སྙིང་རྗེ་བྱང་ཆུབ་ཀྱི་སེམས་སྒོམ་པ་བསམ་པ་ཕུན་ཚོགས་དང་།  རྒྱལ་སྲས་ཀྱི་སྤྱོད་པ་སྤྱི་དང་།  ཁྱད་པར་སྦྱོར་བ་ཕུན་ཚོགས་བདག་མེད་རྟོགས་པའི་ལྟ་བ་སྒོམ།  བསམ་སྦྱོར་དེ་ཉིད་ལ་བརྟེན་ནས་བདེ་བར་གཤེགས་པའི་གོ་འཕང་འགྲུབ་པ་ནི་སྐྱོབ་པ་ཡིན་ནོ།  ། དེ་ལྟར་ལུགས་འབྱུང་གི་སྒོ་ནས་སྟོན་པ་ལམ་གང་ནས་གཤེགས་པའི་ཚུལ་དང་།  གདུལ་བྱ་རང་ཉིད་སྟོན་པའི་མཛད་པ་ལྟར་ཐེག་པ་ཆེན་པོའི་ལམ་ལ་རིམ་གྱིས་སློབ་ཚུལ་བསྟན།  ཡང་ལུགས་ལྡོག་གི་སྒོ་ནས་སྟོན་པ་ལམ་དེ་ནས་བྱོན་པའི་ཤེས་བྱེད་ཀྱི་རྒྱུ་མཚན་བསྟན་ཅིང་།  བདེན་བཞི་མི་རྟག་སོགས་བཅུ་དྲུག་རྒྱས་པར་བསྟན།  དེ་ལྟར་ལེའུ་གཉིས་པ་འདིར་རྣམ་གྲོལ་དོན་གཉེར་ལ་ནམ་ཡང་བསླུ་བ་མེད་པའི་ཚད་མའི་སྐྱེས་བུ་ནི་སྟོན་པ་ཐུབ་པའི་དབང་པོ་ཉིད་ཡིན་པར་འབད་པ་དུ་མས་བསྒྲུབ་ཅིང་།  ཐུབ་པའི་གོ་འཕང་དེར་བགྲོད་པའི་ལམ་གྱི་རིམ་པ་རྒྱས་པར་བསྟན།  དེ་ལྟར་གཞལ་བྱ་བདེན་གཉིས་ལ་སྒྲོ་འདོགས་ཆོད་ཅིང་ངེས་པ་དྲངས་ནས་ཐེག་པ་ཆེན་པོའི་ལམ་གྱི་རིམ་པ་ཉམས་སུ་བླངས་པས་རྟོགས་པ་ཐོབ་པ་ན་གཞན་རྗེས་སུ་འཛིན་དགོས།  དེ་ལ་གདུལ་བྱའི་ལམ་གྱི་གནད་ལ་ཕྱིན་ཅི་ལོག་ཏུ་འཛིན་པ་དག་ཐལ་འགྱུར་གྱི་སྒོ་ནས་བསུན་ཕྱུང་།  དོན་འགྱུར་གྱི་ཐེ་ཚོམ་ཅན་རྣམས་སྒྲུབ་ངག་གི་སྒོ་ནས་ངེས་ཤེས་བསྐྱེད།  གཞལ་བྱའི་གནས་གསུམ་ཚད་མ་གསུམ་གྱི་སྒོ་ནས་ངེས་སུ་བཅུག། གྲགས་པའི་རྗེས་དཔག་གི་སྒོ་ནས་ཆོས་བརྒྱད་མགོ་སྙོམས་པ་དང་།  ཆགས་སྡང་སྤོང་བ་དང་།  ཆོས་ཐམས་ཅད་མིང་ཙམ་གྱིས་བཞག་པའི་དབུ་མའི་ལྟ་བ་ལ་བག་ཆགས་འཇོག། མདོར་ན་བསྟན་བཅོས་འདིར་འདུས་བྱས་ཐམས་ཅད་མི་རྟག་པ།  ཟག་བཅས་ཐམས་ཅད་སྡུག་བསྔལ་བ།  ཆོས་ཐམས་ཅད་སྟོང་ཞིང་བདག་མེད་པ།  མྱ་ངན་ལས་འདས་པ་ཉིད་ཞི་བ་དང་(༥)བསིལ་བར་ལྟ་བ་སྟེ།  ལྟ་བ་བཀར་བཏགས་ཀྱི་ཕྱག་རྒྱ་བཞི་རྒྱས་པར་གཏན་ལ་ཕབ་ཆོས་ཀྱི་སྡོམ་བཞི་ཞེས་པའང་དེ་ལ་བརྗོད།  ལྟ་བ་དེ་བཞི་དང་།  བསམ་པ་སེམས་བསྐྱེད་སོགས་ཐབས་ཀྱི་ཆ་རྣམས་ཟུང་དུ་སྦྲེལ་ཏེ་ཐེག་པ་ཆེན་པོའི་ལམ་གྱི་རིམ་པ་ཚང་ལ་མ་ནོར་བ་དྲི་མ་མེད་པའི་རིགས་པའི་ལམ་ནས་དྲངས་ཏེ་སྟོན་པར་མཛད་པས་ན།  ཉམས་ལེན་སྟོན་པའི་གཞུང་མཆོག་ཏུ་གྱུར་པ་མདོ་སྔགས་གང་ལ་ཡང་རིགས་པའི་མིག་འདི་ལ་བརྟེན་ནས་ལམ་བགྲོད་དགོས་པ་ཤ་སྟག་ཡིན་གསུངས།  བྱིན་རླབས་ཀྱི་ཚན་ཁ་ཤིན་ཏུ་ཆེ་བས་འདིའི་ཚིག་ཙམ་སྟོན་པས་ཀྱང་ལས་སྒྲིབ་མང་དུ་འདག་པ་དང་།  མཐར་འདི་ལ་བརྟེན་ནས་མཆོག་གི་དངོས་གྲུབ་མྱུར་དུ་ཐོབ་པར་འགྱུར་གསུངས། དེ་ལྟར་རྒྱ་གར་པཎ་ཆེན་རྣམས་ཀྱི་གཙུག་གི་ནོར་བུ་རང་གཞན་གྱི་གྲུབ་མཐའ་རྒྱ་མཚོའི་ཕ་རོལ་ཏུ་བྱོན་ཞིང་།  ཁྱད་པར་འཁོར་ལོ་སྡོམ་པའི་ལམ་ལ་བརྟེན་ནས་ཟུང་འཇུག་གི་སྐུ་བརྙེས་པ་དཔལ་ཆོས་ཀྱི་གྲགས་པས་མཛད་པའི་བསྟན་བཅོས་ཚད་མ་རྣམ་འགྲེལ་གདམས་ངག་ཏུ་འཆར་ཚུལ།  རྗེ་ཡབ་སྲས་ཀྱི་དགོངས་པ་ལྟར་བཤད་པ་འདི་ཉིད་མ་ཉམས་པར་བཟུང་ལ་ཕྱོགས་ཐམས་ཅད་དུ་དར་ཞིང་རྒྱས་པར་བྱེད་པ་ལ་ལྷག་བསམ་སྙིང་སྟོབས་ཆེས་ཆེར་བསྐྱེད་ནས་ཐུབ་པའི་བསྟན་པ་ཤིན་ཏུ་སྙིགས་ཤིང་སྐད་ཅིག་རེས་ནུབ་པ་ལ་མངོན་དུ་ཕྱོགས་པ་འདི་ཉིད་མི་ནུབ་པར་ཡུན་རིང་དུ་གནས་ཕྱིར།  བཤད་སྒྲུབ་གཉིས་ཀྱི་སྒོ་ནས་ལེགས་པར་བཟུང་ཞིག། འདི་ནི་ཁྱོད་ཅག་ལ་ཆོས་འདི་གཏད་པ་ཡིན་ནོ།  ། ཞེས་གསུངས། དེ་ནས།  དེ་ལྟར་ལམ་བཟང་དྲི་མ་མེད་པ་འདི་ལ་བརྟེན་ནས་འགྲོ་བ་མཐའ་དག་སྒྲོལ་བའི་ཁུར་ཆེན་པོ་འཁྱེར་དགོས་པས།  མདུན་གྱི་ནམ་མཁར་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་དུ་༧བླ་མ་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་རྣམ་པ་ཅན།  ཐུགས་ཁར་ཐུབ་དབང་རྡོ་རྗེ་འཆང་།  གཡས་གཡོན་རྒྱབ་མདུན་རྣམས་སུ་བརྒྱུད་པ་གསུམ་དང་།  དངོས་ཀྱི་བླ་མ་རྣམས་བཞུགས་པ།  ཁྱད་པར་དཔལ་ཆོས་ཀྱི་གྲགས་པ་ལ་རིགས་ལམ་བརྒྱུད་པའི་བླ་མ་རྣམས་ཀྱིས་བསྐོར་བ།  གཞན་ཡང་ཡི་དམ་སངས་རྒྱས་བྱང་སེམས་ཉན་རང་བསྟན་སྲུང་དང་བཅས་པས་བསྐོར་བ་གསལ་བཏབ་ནས་ཐེག་པ་ཆེན་པོའི་སྡོམ་པ་འཛིན་པ་འདི་ལྟར་མཛོད་གསུངས་ནས།  སངས་རྒྱས་བྱང་ཆུབ་སེམས་དཔའ་ཀུན།  ། བདག་ལ་དགོངས་པར་མཛད་དུ་གསོལ།  ། ཇི་ལྟར་སྔོན་གྱི་བདེ་གཤེགས་ཀྱིས།  ། བྱང་ཆུབ་ཐུགས་ནི་བསྐྱེད་པ་དང་།  ། བྱང་ཆུབ་སེམས་དཔའི་བསླབ་པ་ལ།  ། དེ་དག་རིམ་བཞིན་གནས་པ་ལྟར།  ། བདག་ཀྱང་འགྲོ་ལ་ཕན་དོན་དུ།  ། བྱང་ཆུབ་སེམས་ནི་བསྐྱེད་བགྱི་ཞིང་།  ། བྱང་ཆུབ་(༦)སེམས་དཔའི་བསླབ་པ་ལ།  ། རིམ་པ་བཞིན་དུ་བསླབ་པར་བགྱི།  ། ལན་གསུམ་གྱིས་སྡོམ་པ་བཟུངས།  ། དེང་དུས་བདག་ཚེ་འབྲས་བུ་ཡོད།  ། མི་ཡི་སྲིད་པ་ལེགས་པར་ཐོབ།  ། དེ་རིང་སངས་རྒྱས་རིགས་སུ་སྐྱེས།  ། སངས་རྒྱས་སྲས་སུ་ད་གྱུར་ཏོ།  ། ད་ནི་བདག་གིས་ཅི་ནས་ཀྱང་།  ། རིགས་དང་མཐུན་པའི་ལས་བརྩམས་ཏེ།  ། སྐྱོན་མེད་བཙུན་པའི་རིགས་འདི་ལ།  ། རྙོག་པར་མི་འགྱུར་དེ་ལྟར་བྱ།  ། ཞེས་སྤྲོ་བ་བསྐྱེད་པ་དང་དམ་བཅའ་མཛད་དོ།  ། འདི་ནི་ཆོས་གྲྭ་ཆེན་པོ་བཀྲ་ཤིས་ལྷུན་པོར་པཎ་ཆེན་ཆོས་ཀྱི་རྒྱལ་པོ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོས་སྡེ་སྣོད་འཛིན་པ་སུམ་སྟོང་ལྷག་ཙམ་ལ་མེ་ཁྱི་ཟླ་བ་དྲུག་པའི་ཚེས་ཉེར་དྲུག་ནས་ཟླ་བ་བདུན་པའི་ཚེས་བཅུའི་བར་རྣམ་འགྲེལ་གྱི་མན་ངག་རྒྱས་པར་གནང་བ་རྣམས་ཀྱི་སྙིང་པོ་བསྡུས་དོན་ཙམ་ཞིག་དགེ་སློང་ཡེ་ཤེས་རྒྱལ་མཚན་གྱིས་ཟིན་བྲིས་སུ་བཀོད་པའོ།  ། ༧སེལ་འཇུག་ནི་ཡུལ་ལ་ཆ་ཤས་སུ་འཇུག་པ་དང་།  སྒྲུབ་འཇུག་ནི་ཡུལ་ཐུག་ཕྲད་དུ་འཛིན་པར་གསུངས།  བཀྲ་ཤིས། །  ། །

༈སྭསྟི།  ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན།  ། རབ་རྒྱས་འགྲོ་ཀུན་ཐར་མཆོག་འབྲས་བཟང་ལ།  ། སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར།  ། ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།  ། བཀྲ་ཤིས། །  ། །  པཎ་ཆེན་ཆོས་ཀྱི་རྒྱལ་པོས་ཆོས་གྲྭ་ཆེན་པོ་བཀྲ་ཤིས་ལྷུན་པོར་བྱང་ཆུབ་ལམ་གྱི་རིམ་པའི་བཀའ་ཁྲིད་སྩལ་སྐབས་ཀྱི་ཟིན་བྲིས།